## Ivace+i secunda amb 20 milions d’euros 110 projectes d’investigació de centres tecnològics

*** Participen 419 empreses, un 41 % més que l’exercici anterior
* Destaquen els projectes d’economia circular i bioeconomia, digitalització industrial i tecnologies de la salut**

La Unitat d’Innovació de l’Institut Valencià de Competitivitat i Innovació (Ivace+i) ha finançat en els centres tecnològics de la Comunitat Valenciana un total de 110 projectes d’investigació en els quals han participat 419 empreses, un 41 % més que en l’exercici anterior.

Per a la consellera d’Innovació, Marián Cano, este augment tan significatiu d’empreses participants “evidencia el reconeixement que els instituts tecnològics tenen entre el teixit industrial i que les investigacions que desenrotllen van en línia amb el que demanen els sectors”.

Per a Marián Cano, els projectes aprovats no només contribuiran a l’avanç tecnològic i econòmic de la Comunitat Valenciana, també enfortiran les relacions entre els centres tecnològics i les empreses valencianes, una connexió fonamental per a abordar amb garanties d’èxit els reptes actuals i futurs i poder mantindre el teixit empresarial a l’avantguarda de la innovació.

En este sentit, la consellera d’Innovació ha recordat que el Govern Valencià té el focus posat en les empreses i que els eixos en els quals s’ha de fonamentar la reconstrucció i la recuperació econòmica de la Comunitat són la innovació, la investigació i el coneixement tecnològic i científic, “i en este procés la vàlua dels centres tecnològics és crucial”.

Els 110 projectes finançats en esta convocatòria (un 28 % més que en la de 2023) estan alineats amb l’Estratègia d’especialització intel·ligent de la Comunitat Valenciana (S3-CV) amb l’objectiu d’oferir solucions als grans desafiaments de la Comunitat Valenciana.

50 d’estos projectes s’emmarquen en l’àmbit de l’economia circular i bioeconomia i se centren en el desenrotllament de processos, productes i servicis innovadors basats en estos principis.

Destaquen també els projectes de digitalització industrial (31 projectes) enfocats a millorar els processos industrials mitjançant ferramentes avançades de digitalització, així com els de tecnologia per a la salut enfocats al desenrotllament de noves tecnologies i coneixements per a prevenció, diagnòstic, tractament, assistència i pronòstic de malalties.

L’ajuda per a estos projectes està cofinançada per la Unió Europea a través del Fons Europeu de Desenrotllament Regional.

Fecha: 10/12/2024